১৯৪৭ সালের এক গভীর রাতে স্বৈরাচারীচক্রের কলমের আঁচড়ে যে যোগান্ত-বিয়োগান্ত নাটক মঞ্চস্থ হয়েছিল, তার ভুক্তভোগী হয়েছিল উপমহাদেশের শত লক্ষাধিক পরিবার। আমরা এর খণ্ডিত রূপ দেখতে পেয়েছি। যেমন আমি স্কুলজীবনে দেখেছি হিন্দু পরিবারের পূর্ববঙ্গ ত্যাগ, ঢাকায় এসে হাটবাজারে দেখতে পেয়েছি বিহারি মুহাজির, বিশ্ববিদ্যালয়ে এসে দেখতে পেয়েছি পশ্চিমবঙ্গ থেকে বাস্তুচ্যুত বাঙালি মুসলমান পরিবারের সন্তানদের। ‘ধুন্দি’ পড়ে জানতে পেরেছি তাদের অভিভাবকদের সম্পর্কিত নানা কাহিনি। রেলস্টেশনে বিদায় দিতে এসে আত্মীয়স্বজনের সজল চোখে ফ্যালফ্যাল করে তাকিয়ে থাকা। ওপাশে ভারত-পাকিস্তান সীমান্তেও ঝরেছিল অনেক রক্ত, মঞ্চস্থ হয়েছিল অনেক হৃদয়বিদারক করুণ নাটক (Tragedy)। অশ্রুতে সিক্ত হয়েছিল ধূলিধূসর শুকনো ভূমি।